
הכנסת העשרים
מושב ראשון
<פרוטוקול מס' 107>
מישיבת ועדת הכספים
יום שלישי, ז' בחשון התשע"ו (20 באוקטובר 2015), שעה 12:30
<סדר היום:>
<הארכת מועדים לפי חוק מימון מפלגות, התשל"ג-1973>
נכחו:

<חברי הוועדה:> 
משה גפני – היו"ר
חברי הכנסת:
שלי יחימוביץ
איילת נחמיאס ורבין
<מוזמנים:> 
	אלי מרזל
	–
	מנכ"ל, משרד מבקר המדינה

	מירה רזין
	–
	סגנית מנכ"ל, משרד מבקר המדינה

	חנה רותם
	–
	מנהלת אגף, משרד מבקר המדינה


<ייעוץ משפטי: >
שלומית ארליך
<מנהל הוועדה:>
טמיר כהן
<רישום פרלמנטרי:>
הדס צנוירט
<הארכת מועדים לפי חוק מימון מפלגות, התשל"ג-1973>
<היו"ר משה גפני:>
שלום רב, אני מתכבד לפתוח את הישיבה. על סדר-היום: הארכת מועדים לפי חוק מימון מפלגות, התשל"ג-1973. המפלגות – נדמה לי שכמעט כולן; אולי רובן – אני לא רוצה סתם להסתכן ולומר – ביקשו אורכה של הגשת הדוחות הכספיים של הסיעות. למעשה מה שקרה הוא שתוקן החוק בשעתו, הועברה סמכות למבקר המדינה בעניין הזה כדי לומר את דברו, וההחלטה היא שלו.

למען הגילוי הנאות, אז אמרתי בחקיקה, שאם אני אהיה יושב-ראש ועדת הכספים, לא אבקש אורכה נוספת. אמרתי. אני אומר את זה כאן. אני לא בטוח בכל העניין הזה, אבל לא אעשה דבר מבלי שיהיה עם מבקר המדינה. שוחחתי גם עם מבקר המדינה. הסברתי שמדובר כאן על כמה דוחות שהצטברו יחד. ובאמת, בסך הכול הכללי, הבקשה של כל הסיעות – שוב, כשאני אומר "כל" לא בדקתי אם זה באמת כולם עד האחרון שבהם, אבל רוב הסיעות שביקשו את הארכה, היא נובעת מסיבה אובייקטיבית.

<איילת נחמיאס ורבין (המחנה הציוני):>
מה זה סיבה אובייקטיבית?

<היו"ר משה גפני:>
חמישה דוחות. באמת ההצטברות היא – גם לא צריך להפוך את הסיעות לעבריינים. הרי כל הנושא הוא הארכת המועד, כי היה כמה דברים שהיה צריך להגיש יחד.
אבקש – יש מכתב שהגיע מכם. אני ממש מודה לכם על זה. תאמר, בבקשה.

<אלי מרזל:>
שלום, שמי אלי מרזל, ואני מנכ"ל משרד מבקר המדינה. מבקר המדינה בחן את הבקשות והוא נאות להסכים לבקשת הוועדה. חייבים לומר שזה גורם לנו קשיים ועיכובים, אבל לאור ההסברים שהתקבלו, ולאחר שמבקר המדינה בדק את הנושא, הוא מסכים לבקשת הוועדה, ומאשר.

<היו"ר משה גפני:>
לפי המכתב, הוא מאשר לפי הבקשה שלנו, עד 31.12.2015, שזו היתה בקשת הסיעות.

אני מודה לך. אני מודה למבקר המדינה.
<שלומית ארליך:>
נבהיר. אנחנו בעצם מדברים על הארכה עד 31.12.2015 של מועד מסירת החשבונות לתקופת הבחירות לכנסת ה-20, וכן מועד מסירת החשבונות השוטפים של המפלגות לתקופה המתחילה ביום 1.2.2013 ומסתיימת ב-31.3.2015. אני מבינה שאתם מבקשים גם- - -

<חנה רותם:>
שני דוחות שוטפים: דוח שוטף אחד זה בתקופה שציינת – מ-1.2.13 עד 31.12.14- - -

<שלומית ארליך:>
31.3.15.

<חנה רותם:>
ודוח שוטף נוסף, מ-1.1.15 עד 31.3.15. אלה שני דוחות נפרדים, ודוח הבחירות לכנסת ה-20. 

<שלומית ארליך:>
לפי החוק, אנחנו מאריכים ב-22 שבועת, עד יום 2 ביוני 2016, את מועד מסירת דוח מבקר המדינה לגבי תוצאות ביקורת החשבונות לתקופת הבחירות לכנסת ה-20, וכן את מועד מסירת דוח מבקר המדינה לגבי תוצאות ביקורת החשבונות השוטפים של המפלגות לתקופה המתחילה ב-1.2.13, ומסתיימת ב-31.3.15. גם כאן, חנה, יש דוח נוסף?

<חנה רותם:>
לא. התקופה הזאת פשוט מחולקת לשניים.

<שלומית ארליך:>
בסדר.

<היו"ר משה גפני:>
צריך להצביע? מי בעד אישור הבקשה והתשובה של מבקר המדינה - ירים את ידו. מי נגד? מי נמנע?
הצבעה
בעד הבקשה – פה אחד

הבקשה אושרה.

<היו"ר משה גפני:>
זה אושר פה אחד. תודה רבה.
<שלי יחימוביץ (המחנה הציוני):>
אני לא הצבעתי. שיירשם. כי רשום שאני בדיון.
<היו"ר משה גפני:>
את לא בדיון...

אני מודה לכם. אני מבקש למסור את תודתי גם למבקר המדינה. באמת הסמכות היום אצלו, ואני מודה לו על שנעתר לבקשת הסיעות.

תודה רבה, הישיבה נעולה.

<הישיבה ננעלה בשעה 13:00.>

